Hele 18 majorseirer kan Nicklaus vise til. Woods har lenge jaktet på den imponerende rekorden og kan ta ytterligere innpå i US Masters i helgen. Verdenseneren står med 14 titler, men har ikke vunnet en majorturnering på fem år.
- Jeg har sagt det før og vil fortsette å gjøre det: Jeg forventer fortsatt at han slår rekorden. Han er rett og slett for talentfull, motivert og fokusert på å gjøre det. Han må vinne fem majorturneringer, men jeg tror han klarer det, sier Nicklaus.
Denne uken håper Woods å være tilbake på topp i US Masters, en turnering han har vunnet fire ganger tidligere. Også her holder Nicklaus rekorden. Han fikk ta på seg den grønne jakken, som vinneren mottar, seks ganger i perioden 1963-1986.
Woods' siste seier på Augusta-banen kom i 2005. Nicklaus bryr seg lite om 37-åringens seierstørke i den prestisjetunge turneringen.
- Jeg har ikke tenkt mye på det. Han er med i teten hvert år. Jeg ser tilbake på min statistikk her. Jeg vant i 1963, -65 og -66, men så vant jeg ikke igjen før i -72. Jeg vant i -75, men så gikk det elleve år fram til -86. En karriere går ikke over noen få år, sier Nicklaus.
I år er det altså 50 år siden hans første seier i Augusta. 73-åringen har et helt spesielt forhold til turneringen.
- Jeg synes det er den morsomste å spille. Jeg elsker det. Den har stolte tradisjoner. Bob Jones (som startet turneringen) var idolet mitt da jeg vokste opp, og Masters-turneringen har alltid vært spesiell. Å ha vunnet seks ganger føles også ganske spesielt, smiler Nicklaus.
US Masters starter torsdag og avsluttes søndag.
Flest US Masters-seirer:
3: Jimmy Demaret, Sam Snead, Gary Player, Nick Faldo, Phil Mickelson. (ANB-NTB)